《湘春夜月·近清明》
宋代·黄孝迈

近清明。翠禽枝上消魂。可惜一片清歌，都付与黄昏。欲共柳花低诉，怕柳花轻薄，不解伤春。念楚乡旅宿，柔情别绪，谁与温存。
空樽夜泣，青山不语，残月当门。翠玉楼前，惟是有、一波湘水，摇荡湘云。天长梦短，问甚时、重见桃根。这次第，算人间没个并刀，剪断心上愁痕。

作者简介：黄孝迈（生卒年不详），南宋诗人，字德夫，号雪舟。有人说他“妙才超轶，词采溢出，天设神授，朋侪推独步，耆宿避三舍。酒酣耳热，倚声而作者，殆欲摩刘改之（过）、孙季蕃（惟信）之垒”，“其清丽，叔原（晏几道）、方回（贺铸）不能加其绵密。”有《雪舟长短句》。存词4首。